Wolseley en Miracles aan die wenkant | Netwerk24
Wolseley en Miracles aan die wenkant
Deur Patrick Prins 06 Augustus 2018 06:01
Wolseley en Miracles het die afgelope Saterdag goeie oorwinnings in hul onderskeie wedstryde in die Witzenberg-streekliga behaal.
In Wolseley het Miracles sy teleur­stellende uitslag van verlede week teen die span van Wolseley vinnig agter die rug gesit danksy ’n stewige vertoning toe die span Rosendal verspot maklik met 47-10 gewen het. Miracles, wat teen rustyd reeds ’n onvegbare voorsprong van 35-3 opgebou het, het in die tweede helfte egter teleurgestel.
Sy vreesloosheid en passie het hom van ’n oorwinning verseker. Die uitstaande kenmerk van Miracles se oorwinning was die spel van die skrumskakel Diego Skippers. Sy skeppende vermoëns, visie en aanvoeling vir die spel was die dryfkrag agter Miracles se avontuur­lustige eerste helfte.
Vir Miracles het Dee Wane Lendoor (2), Shaun van Royen (2), Leon Claasen, Jaco Swartz en Keegan Frans drieë gedruk waarvan Emile Hendricks ses verdoel het. Rosendal het geantwoord met ’n doel en ’n strafdoel.
In die Bokkeveld het Wolseley ook vergoed vir sy sukkelende vertoning verlede week teen Miracles. Die span het met 31-12 teen Tandfontein gewen. Daar­deur het Wolseley nie net sy onoorwonne status behou nie, maar ook sy posisie boaan die punteleer verstewig. Mikly Hanse (2), Lendell Jacobs en Neugon Fredericks het drieë gedruk. Fronick Vermeulen het al vier verdoel en ook ’n strafdoel oorgeklits. Tandfontein het geantwoord met ’n doel en ’n drie.